จังหวัดสตูล มอบเครื่องอุปโภคบริโภค ให้แก่ครอบครัวผู้ประสบปัญหาทางสังคม หมู่ที่ 5 ตำบลคลองขุด
อำเภอเมืองสตูล พร้อมด้วยเทศบาลตำบลคลองขุด จังหวัดสตูล ลงพื้นที่ร่วมมอบเครื่องอุปโภคบริโภค ให้แก่ครอบครัวผู้ประสบปัญหาทางสังคม หมู่ที่ 5 ตำบลคลองขุด
 
ที่บริเวณบ้านเลขที่ 125 หมู่ที่ 5 ตำบลคลองขุด อำเภอเมืองสตูล จังหวัดสตูล นายสุวรรณ ช่วยนุกูล นายอำเภอเมืองสตูล พร้อมด้วยนายโชติ ชินอรรถพร นายกเทศมนตรีตำบลคลองขุด นายนันต์ ปิริยะ ปลัดเทศบาลตำบลคลองขุด พร้อมเจ้าหน้าที่ฝ่ายที่เกี่ยวข้อง ลงพื้นที่ไปยังที่พักอาศัยของนายบู แม่น้ำ และครอบครัว ซึ่งเป็นครอบครัวที่ประสบปัญหาทางสังคม ขาดแคลนทุนทรัพย์ มีความเป็นอยู่ที่ยากลำบาก และประสบปัญหาด้านของสุขภาพ ทำให้บุคคลในครอบครัว ไม่สามารถออกไปทำงานได้ หรือทำงานหนักไม่ได้ อีกทั้ง มีลูกหลานในวัยเด็กที่ยังต้องศึกษา และขาดแคลนทุนทรัพย์

โดยครั้งนี้ นายสุวรรณ ช่วยนุกูล นายอำเภอเมืองสตูล ร่วมกับเทศบาลตำบลคลองขุด และเจ้าหน้าที่ฝ่ายที่เกี่ยวข้อง ลงพื้นที่มอบถุงเครื่องอุปโภคบริโภค เพื่อบรรเทาทุกข์ให้กับผู้ประสบปัญหาทางสังคมในเบื้องต้น โดยนายอำเภอเมืองสตูล ได้สอบถามถึงความเป็นอยู่ ความต้องการจำเป็นพิเศษในการดำรงชีพ และทางนายโชติ  ชินอรรถพร นายกเทศมนตรีตำบลคลองขุด ได้ประสานไปยังหน่วยที่เกี่ยวข้อง เพื่อให้การสนับสนุน และให้ความช่วยเหลือด้านสวัสดิการสังคม เพื่อบรรเทาปัญหาให้กับครอบครัวของ นายบู แม่น้ำ

นอกจากนี้แล้ว นายบู แม่น้ำ ซึ่งเป็นหัวหน้าครอบครัว ได้แจ้งว่าในขณะนี้ครอบครัวของตนมีหลานที่ยังต้องศึกษาอยู่ ขาดแคลนด้านทุนทรัพย์ในการศึกษา และขาดแคลนจักรยาน ซึ่งจะเป็นยานพาหนะที่จะให้หลานใช้เดินทาง เพื่อไปเรียนหนังสือในโรงเรียนใกล้บ้าน จึงอยากให้ทางอำเภอ และทางเทศบาลตำบลคลองขุด ได้หาแนวทางสนับสนุนและช่วยเหลือในเบื้องต้น โดยส่วนของอำเภอเมืองสตูล และเทศบาลตำบลคลองขุด ก็ได้หารือร่วมกัน และจะหาหนทางในการช่วยเหลือในโอกาส ต่อไป